Pa erg siek maande ná slangbyt | Maroela Media
Pa erg siek maande ná slangbyt
Willem van der Merwe (Foto: Verskaf)
'n Man van die Oos-Kaap wat byna twee maande gelede deur 'n pofadder gepik is, is Maandag na die dokter gejaag nadat hy skielik begin siek voel het.
Willem van der Merwe (33) het reeds die gebruik van sy linkervoet verloor nadat die pofadder hom op 21 November gepik het toe hy 'n boorgatpomp by die gesin se huis in Kenton-on-Sea aangebring het. Hy verkeer sedertdien in erge pyn.
Nou het hy moontlik infeksie in sy been opgedoen en sal dalk weer in die hospitaal opgeneem moet word.
Gerda Steyn, Van der Merwe se skoonma, vertel hy was destyds binne vyf minute by 'n dokter wat vir hom drie kortisoon-inspuitings, antibiotika en pynpille gegee het. "Die dokter het hom daarna huis toe gestuur en gesê die medikasie behoort te werk en hy moet die been vir die volgende 24 uur dophou," vertel Steyn aan Maroela Media.
Steyn sê haar dogter (Van der Merwe se vrou), Rozanne, het haar die volgende oggend in 'n toestand gebel.
"Sy het snikkend vir my vertel hoe Willem se been deur die nag vererger het. Sy been was erg geswel. Willem is terug na die dokter wat hom toe na die Livingstone-staatshospitaal in Gqeberha (Port Elizabeth) verwys het."
Volgens Steyn was Van der Merwe sewe uur lank in die teater en daarna vyf dae lank in die intensiewesorgeenheid.
Willem se been net ná die pofadder hom in November gepik het (Foto: Verskaf)
"Hulle moes weefsel op sy been wegsny om die slanggif uit te kry. Hulle moes ook lang snye maak om die swelling stop te sit."
Van der Merwe is net voor Kersfees uit die hospitaal ontslaan en moet weer op 26 Januarie teruggaan sodat hy met plastiese sjirurgie kan begin.
Van der Merwe se toestand het egter die naweek skielik agteruitgegaan. "Rozanne het my Sondag laat weet haar man lyk glad nie goed nie. Hy was erg bleek en het heeltyd gebraak," vertel Steyn.
"Rozanne het Maandag vir Willem dokter toe gejaag omdat sy toestand versleg het. Volgens die dokter blyk dit dat hy 'n bakteriële infeksie opgedoen het. Hy sal moontlik weer in die hospitaal opgeneem moet word."
Volgens Steyn het Van der Merwe reeds die gebruik van sy linkervoet heeltemal verloor. "Sodra die plastiese sjirurgie voltooi is, sal hulle sy voet in posisie moet vaswerk, want dit hang tans net leweloos aan sy been."
Van der Merwe kan boonop vir tyd en wyl nie sy werk as algemene werker by 'n vervoermaatskappy voortsit nie en verbeur 'n groot deel van sy salaris, terwyl die rekeninge ophoop. Sy werkgewer gee hom steeds 'n klein gedeelte van sy salaris, maar die gesin moet nou met veel minder klaarkom. Dit is ook nie duidelik wanneer Van der Merwe weer sal kan werk nie.
"Die gesin het skaars geld vir kos. Hulle het ook nie 'n motor nie en is afhanklik van rygeleenthede hospitaal toe. Die groot bekommernis is die vyf kinders, van wie vier nou amper moet terugkeer skool toe. Daar is nie geld vir hul skoolbenodigdhede en skoolskoene nie."
Steyn het 'n Back-a-Buddy-fondsinsameling van stapel gestuur om geld vir die gesin in te samel.
Duisende hektare deur Overberg-brand geraak
Nege agter tralies oor 'beskermde plante'
3 Kortisoon inspuitings, antibiotika en pynpille??? Is dit deesdae die voorskrif vir ń pofadder pik??? Ongelooflik, waarheen gaan mediese behandeling in ons land?
Hy moes mos teengifinspuiting gekry het.
Lyk my hy word in n staatshospitaal behandel. Mense gaan dood daar want goeie diens en versorging bestaan nie daar nie. Onbevoeg en geen mediese etiek nie.
Kan die Dr. nie verantwoordelik gehou word nie ?
Dit is jammer dat hy nog steeds so siek word nieteenstaande die feit dat hy gou by die hospitaal aangeklop het. As die regte behandeling toegepas word kom jy gewoonlik ongeskonde daardeur.